Kommissionens beslutning
af 13. oktober 2003
om ændring af beslutning 97/232/EF for så vidt angår ophævelse af Grønlands status som officielt fri for brucellose
(meddelt under nummer K(2003) 3575)
(EØS-relevant tekst)
(2003/736/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(1), senest ændret ved forordning (EF) nr. 807/2003(2), særlig artikel 3, stk. 1, og
og ud fra følgende betragtninger:
(1) Ved Rådets direktiv 91/68/EØF(3), senest ændret ved forordning (EF) nr. 806/2003(4), fastsættes dyresundhedsmæssige betingelser for samhandelen med får og geder inden for Fællesskabet.
(2) Ved Kommissionens beslutning 97/232/EF(5), senest ændret ved beslutning 2003/111/EF(6), opstilles lister over tredjelande, hvorfra medlemsstaterne tillader indførsel af får og geder.
(3) Det blev anerkendt, at Grønland opfyldte kravene i kapitel 1, II, i bilag A til direktiv 91/68/EØF, og derfor blev Grønland anerkendt som et tredjeland, der havde opfyldt de krav, der gælder for opnåelse af status som officielt brucellosefri.
(4) Grønland har meddelt Kommissionen, at det ikke agter at gennemføre stikprøvekontrol for Brucellosis melitensis hos får og geder.
(5) Grønland opfylder derfor ikke længere kravene i kapitel 1, II, 2, i bilag A til direktiv 91/68/EØF vedrørende udtagning af stikprøver. Grønland opfylder dermed ikke længere betingelserne for at blive anerkendt som officielt brucellosefri.
(6) Beslutning 97/232/EF bør derfor ændres i overensstemmelse hermed.
(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
"Del 5" i bilaget til beslutning 97/232/EF affattes som angivet i bilaget til nærværende beslutning.
Artikel 2
Denne beslutning anvendes fra den 5. november 2003.
Artikel 3
Denne beslutning er rettet til medlemsstaterne.
Udfærdiget i Bruxelles, den 13. oktober 2003.